CELEX: 32018D1297
Language: fi
Date: 2018-09-25 00:00:00
Title: Komission täytäntöönpanopäätös (EU) 2018/1297, annettu 25 päivänä syyskuuta 2018, Ranskan ehdottamasta Euroopan parlamentin ja neuvoston asetuksen (EU) N:o 528/2012 37 artiklan mukaisesta poikkeuksesta kreosoottia sisältäviä biosidivalmisteita koskevan luvan vastavuoroiseen tunnustamiseen (tiedoksiannettu numerolla C(2018) 5412)

27.9.2018   
               
               
                  FI
               
               
                  Euroopan unionin virallinen lehti
               
               
                  L 243/19
               
            
         KOMISSION TÄYTÄNTÖÖNPANOPÄÄTÖS (EU) 2018/1297,
         annettu 25 päivänä syyskuuta 2018,
         Ranskan ehdottamasta Euroopan parlamentin ja neuvoston asetuksen (EU) N:o 528/2012 37 artiklan mukaisesta poikkeuksesta kreosoottia sisältäviä biosidivalmisteita koskevan luvan vastavuoroiseen tunnustamiseen
         
            
               (tiedoksiannettu numerolla C(2018) 5412)
            
         
         (Ainoastaan ranskankielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 37 artiklan 2 kohdan b alakohdan,
         sekä katsoo seuraavaa:
         
                     (1)
                  
                  
                     Yritykset Bilbaina de Alquitranes, S.A., Koppers International B.V. ja Rain Carbon BVBA, jäljempänä ’hakijat’, toimittivat Ranskalle täydelliset hakemukset Ruotsin myöntämien, kreosoottia tehoaineena sisältävien puunsuoja-aineiden kolmea biosidivalmisteperhettä, jäljempänä ’valmisteet’, koskevien kolmen luvan vastavuoroiseksi tunnustamiseksi. Ruotsi myönsi luvan kyseisille valmisteille sähkö- ja televiestintäpylväiden, jäljempänä ’sähköpylväät’, ja ratapölkkyjen käsittelyyn ammattikäyttäjille.
                  
               
                     (2)
                  
                  
                     Kreosootti on luokiteltu Euroopan parlamentin ja neuvoston asetuksen (EY) N:o 1272/2008 (2) mukaisesti syöpää aiheuttavaksi kategoriaan 1B. Lisäksi kreosootti täyttää Euroopan parlamentin ja neuvoston asetuksen (EY) N:o 1907/2006 (3) liitteen XIII kriteerit, joiden mukaan se on hitaasti hajoava, biokertyvä ja myrkyllinen (PBT-) tai erittäin hitaasti hajoava ja erittäin voimakkaasti biokertyvä (vPvB-) aine. Se täyttää näin ollen asetuksen (EU) N:o 528/2012 5 artiklan 1 kohdan a ja e alakohdassa vahvistetut hyväksymättä jättämisen perusteet. Asetuksen (EU) N:o 528/2012 5 artiklan 2 kohdan kolmannen alakohdan mukaisesti kreosoottia sisältävien biosidivalmisteiden käyttö on rajattava jäsenvaltioihin, joissa ainakin yksi kyseisessä kohdassa säädetyistä edellytyksistä täyttyy.
                  
               
                     (3)
                  
                  
                     Ranska katsoi, ettei yksikään asetuksen (EU) N:o 528/2012 5 artiklan 2 kohdan edellytyksistä täyttynyt, kun on kyse sähköpylväiden käsittelystä sen alueella, ja että luvan epääminen tältä käyttötarkoitukselta oli perusteltua ympäristönsuojelun ja ihmisten terveyden ja elämän suojelemisen perusteella siten kuin asetuksen (EU) N:o 528/2012 37 artiklan 1 kohdan a ja c alakohdassa tarkoitetaan. Sen vuoksi Ranska ilmoitti kyseisen asetuksen 37 artiklan 2 kohdan nojalla hakijoille aikomuksestaan mukauttaa Ranskassa myönnettävien lupien ehtoja ja edellytyksiä siten, että lupaa ei myönnetä kyseisille valmisteille sähköpylväiden käsittelyyn, jäljempänä ’rajoitettu käyttö’.
                  
               
                     (4)
                  
                  
                     Kaksi hakijoista oli eri mieltä ehdotetusta mukautuksesta, ja yksi hakijoista ei vastannut 60 päivän kuluessa tiedoksiannosta. Tämän johdosta Ranska ilmoitti asiasta komissiolle 22 päivänä marraskuuta 2017 asetuksen (EU) N:o 528/2012 37 artiklan 2 kohdan toisen alakohdan mukaisesti.
                  
               
                     (5)
                  
                  
                     Ranskan esittämistä perusteluista ilmenee, että kyseisten valmisteiden rajoitettuun käyttöön liittyvää, kreosootille altistumisesta ihmisille tai ympäristölle aiheutuvaa riskiä ei voida pitää vähäpätöisenä. Ranska huomautti myös, että Ranskan markkinoilla on saatavilla kyseiseen rajoitettuun käyttöön muita puunsuoja-aineita, jotka sisältävät sellaisia tehoaineita, jotka eivät täytä asetuksen (EU) N:o 528/2012 5 artiklan 1 kohdassa tarkoitettuja hyväksymättä jättämisen perusteita. Näin ollen kyseisen rajoitetun käytön hyväksymättä jättämisestä ei aiheutuisi Ranskan yhteiskunnalle suhteetonta haittaa. Ranskan mukaan kyseinen rajoitettu käyttö ei ole välttämätön vakavan ihmisten terveydelle, eläinten terveydelle tai ympäristölle aiheutuvan vaaran hallitsemiseksi.
                  
               
                     (6)
                  
                  
                     Näin ollen mikään asetuksen (EU) N:o 528/2012 5 artiklan 2 edellytyksistä ei täyty, kun on kyse tästä rajoitetusta käytöstä Ranskassa. Ihmisten ja eläinten terveyden sekä ympäristön suojelun korkean tason saavuttamiseksi asetuksessa (EU) N:o 528/2012 säädetään siitä, että pahimpien vaaraprofiilien tehoaineita sisältävien biosidivalmisteiden luvat rajoitetaan erityistilanteisiin. Lisäksi kyseisen asetuksen 37 artiklan 1 kohdan toisen alakohdan nojalla jäsenvaltiot voivat erityisesti ehdottaa kyseisen artiklan ensimmäisen alakohdan mukaisesti kieltäytymistä luvan myöntämisestä tai myönnettävän luvan ehtojen ja edellytysten mukauttamisesta sellaista tehoainetta sisältävän biosidivalmisteen osalta, johon sovelletaan kyseisen asetuksen 5 artiklan 2 kohtaa tai 10 artiklan 1 kohtaa. Kreosootti täyttää useita kyseisen asetuksen 5 artiklan 1 kohdassa tarkoitettuja hyväksymättä jättämisen perusteita sekä ympäristölle että ihmisten terveydelle vaarallisten ominaisuuksien vuoksi.
                  
               
                     (7)
                  
                  
                     Komissio katsoo näin ollen, että Ranskan ehdottama poikkeaminen vastavuoroisesta tunnustamisesta on perusteltua kyseisen asetuksen 37 artiklan 1 kohdan a ja c alakohdassa tarkoitetuilla perusteilla.
                  
               
                     (8)
                  
                  
                     Tässä päätöksessä säädetyt toimenpiteet ovat pysyvän biosidivalmistekomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Vastavuoroista tunnustamista koskeva poikkeus, jota Ranska ehdottaa sovellettavan 2 kohdassa tarkoitettuihin biosidivalmisteperheisiin, on perusteltu toimenpide asetuksen (EU) N:o 528/2012 37 artiklan 1 kohdan a ja c alakohdassa tarkoitetuista ympäristönsuojeluun ja ihmisten terveyden ja elämän suojelemiseen liittyvistä syistä, luettuna yhdessä asetuksen (EU) N:o 528/2012 37 artiklan 1 kohdan toisen alakohdan kanssa.
            
            
               2.   Edellä olevaa 1 kohtaa sovelletaan biosidivalmisteperheisiin, jotka on yksilöity biosidivalmisterekisterissä seuraavilla numeroilla:
               
                            
                        
                        
                           BC-WK024516-27;
                        
                     
                            
                        
                        
                           BC-DQ024492-36;
                        
                     
                            
                        
                        
                           BC-EU013041-45.
                        
                     
         
         
            2 artikla
            Tämä päätös on osoitettu Ranskan tasavallalle.
         
         
            Tehty Brysselissä 25 päivänä syyskuuta 2018.
            
               
                  Komission puolesta
               
               Vytenis ANDRIUKAITIS
               
                  Komission jäsen
               
            
         
         
            (1)  EUVL L 167, 27.6.2012, s. 1.
         
            (2)  Euroopan parlamentin ja neuvoston asetus (EY) N:o 1272/2008, annettu 16 päivänä joulukuuta 2008, aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta (EUVL L 353, 31.12.2008, s. 1).
         
            (3)  Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta (EUVL L 396, 30.12.2006, s. 1).